མདང་དགོང་ང་ཚོས་བོད་ཀྱི་གསོལ་ཐབ་ཁང་དུ་ཡུ་གུར་གྱི་དབུ་འཁྲིད་ཌོལ་ཀུན་ཨི་སཱ་ཁོང་ལ་བོད་ལུགས་ཀྱི་གསོལ་ཚིགས་སྟབས་བདེ་ཞིག་ཕུལ་བའི་ཐོག་གུས་པས་ལས་འགུལ་སྐབས་ང་ཚོས་འགྲོ་བ་མིའི་ཐོབ་ཐང་སོགས་གནད་དོན་བྱེ་བྲག་པའི་ཐད་འཐབ་རྩོད་དགོས་ཀྱང་།རྒྱལ་ཁབ་ཀྱི་བདག་དབང་རང་བཙན་རྩོད་རྒྱུའི་རྩ་དོན་གྱི་ལངས་ཕྱོགས་དེ་ངེས་པར་རྩ་འཛིན་གསལ་སྟོན་དགོས་པ་ནི།རང་ཕྱོགས་ཀྱི་སེམས་སྤོབས་དང་འཐབ་རྩོད་མུ་མཐུད་གསོན་པོར་ཉར་ཐུབ་པ་དང་།དགྲ་ཕྱོགས་ཀྱིས་ང་ཚོའི་འཐབ་རྩོད་ལ་རིན་ཐང་བལྟ་ཚུལ་སོགས་ཕྱོགས་མང་པོ་ནས་ཧ་ཅང་གི་གལ་ཆེན་ཡིན་པ།དེ་བཞིན་མ་འོངས་མཉམ་རུབ་ཀྱི་ལས་འགུལ་སྤེལ་ཕྱོགས་སོགས་བསམ་ཚུལ་ཁག་ཅིག་ཞུས་པར།ཁོང་གིས་དེ་དག་གལ་ཆེན་པོ་འདུག་པ་དང་།ང་ཚོ་ཡུ་གུར་གཞོན་སྐྱེས་བརྒྱ་ཆ་དགུ་བཅུ་ཙམ་རང་བཙན་གྱི་ལངས་ཕྱོགས་གསལ་པོ་ཡིན་ཞིང་།ཁྱེད་ཚོ་བོད་ལ་རང་བཙན་དགོས་པ་དང་།ང་ཚོ་ཡུ་གུར་ལ་ཡང་རང་བཙན་དགོས་པ་མ་ཟད།ང་ཚོའི་དགྲ་བོ་གཅིག་ཡིན་པས།མ་འོངས་ལས་འགུལ་མཉམ་དུ་སྤེལ་རྒྱུ་དེ་གལ་ཆེན་པོ་འདུགསྔར་བོད་དང་ཡུ་གུར་གྱི་འཐབ་རྩོད་ཐད་ཕན་ཚུན་འབྲེལ་བ་ཟབ་མོ་ཡོད་པ་མ་ཟད།བོད་དང་ཡུ་གུར་ལྷོ་སོག་གསུམ་མཉམ་སྦྲེལ་མནའ་མཐུན་བྱུང་མྱོང་ཡོད་ཀྱང་།དེ་ནས་བོད་ཀྱིས་ཞི་མོལ་དང་རང་སྐྱོང་ཀྱི་ལངས་ཕྱོགས་བཟུང་བ་ནས་ང་ཚོ་དང་ཐག་རིང་དུ་སོང་ཡོད་ཀྱང་།ང་ཚོས་ངོས་ནས་བོད་དང་མཉམ་སྦྲེལ་བྱ་འདུན་ཡོད་པས།དེ་རིང་ཁྱེད་ཚོ་དང་ཐུག་པ་འདི་དགའ་པོ་བྱུང་གསུངས།